text: samlebånd
  
  publiceret: 2009-09-02 08:01:32+02:00
  Samlebånd, transportsystem, der fremfører komponenter o.l. fra ét arbejdssted eller én arbejdsoperation til en anden position eller en anden arbejdsoperation; komponenterne fortsætter videre, indtil de er færdigsamlet.
  Samlebåndssystemet introduceredes og anvendtes første gang 1913 af Henry Ford i bilindustriens tidlige periode. Han fik idéen fra transportbånd, der blev anvendt i Chicagos slagterier ved forarbejdning af kød. Fords ledelse søgte med samlebåndet at bringe arbejdet ind i et passende tempo, således at de langsomste arbejdere måtte arbejde hurtigere, og de hurtigste fik lagt begrænsning på arbejdstempoet. Arbejdet ved båndet blev imidlertid monotont, sløvende eller stressende med det resultat, at arbejderne forlod fabrikken. Ledelsen måtte derfor hæve lønnen betragteligt for overhovedet at skaffe arbejdskraft. Samlebåndets fordele og ulemper har været debatteret i flere film fra 1930'erne med Chaplins Moderne Tider (1936) som en klassiker.
  Siden er idéen videreudviklet, og anvendelse af samlebånd er i dag almindelig i moderne produktionsvirksomheder i den industrielle verden. En række maskiner eller mennesker anbringes i den rækkefølge, hvorved man manuelt ville producere og opbygge et emne eller et produkt. Råvarer og halvfabrikata placeres på rette tid og sted ved samlebåndet, således at produktionen opretholdes med konstant strøm fra råvareindlevering til færdigforsendelse.
  I dag opbygges automatiske samlebånd med anvendelse af industrirobotter, der udfører processer som bl.a. komponentsamling, svejsning, laserskæring og sprøjtemaling. Samlebåndet er således gjort helt uafhængigt af manuelt arbejde.